Novotný, Viliam, poslanec NR SR (2011-06-29):
Ďakujem pekne. Vážený pán predsedajúci, vážené dámy, vážení páni, dnes teda prišiel ten deň, keď prerokúvame petíciu komory sestier a pôrodných asistentiek. Ako som už povedal v spravodajskej informácii, pod touto petíciou je podpísaných 243 000 občanov. A tak ako sme sa od začiatku vo výbore pre zdravotníctvo touto petíciou zaoberali, môžem aj tu veľmi pokojne konštatovať, že mnohé z týchto požiadaviek sú skutočne oprávnené. Požiadavky vznikli na základe nedostatočného riešenia problémov sestier a pôrodných asistentiek za posledných 20 rokov. A to by som rád podčiarkol, pretože sa to opakovane objavuje aj vo vyjadreniach petičného výboru a zástupcov komory sestier a pôrodných asistentiek. Naozaj tieto problémy sa hromadili za mnoho predchádzajúcich vlád. A ich pretavením do reality je sedem okruhov požiadaviek, ktoré sú súčasťou tejto petície. Tieto požiadavky smerujú k zlepšeniu fungovania zdravotníctva a lepšiemu ohodnoteniu práce sestier. Chcem povedať aj vedený uznesením vlády, ktoré bolo schválené k tejto petícii, že podobný cieľ má aj vláda Slovenskej republiky, zlepšovať fungovanie zdravotníctva a zlepšovať postavenie zdravotníkov v tomto systéme. Samozrejme, ako to už býva pri takýchto petičných akciách, z požiadaviek niektoré sú ľahšie splniteľné, niektoré sú ťažšie splniteľné a niektoré sú veľmi problematické a ďaleko presahujú rámce zdravotníctva. Dňa 17. mája priniesol petičný výbor petíciu sestier a pôrodných asistentiek do Národnej rady a už v ten deň sa Výbor Národnej rady Slovenskej republiky zaoberal touto petíciou druhýkrát. Prvýkrát to bolo z vlastnej iniciatívy, keď sme len zachytili informácie o tom, že sa takáto petícia pripravuje. A pozvali sme zástupcov petičného výboru. Petíciou sa zaoberala aj vláda Slovenskej republiky 8. júna 2011 a prijala k nej uznesenie č. 386/2011. V časti B tohto uznesenia vlády je osem konkrétnych úloh pre ministrov, osem konkrétnych oblastí, ktoré chce vláda riešiť. Musím povedať, že sa dotýkajú šiestich zo siedmich požiadaviek tejto petície a iniciatívne aj jednej ďalšej z požiadaviek Slovenskej komory sestier a pôrodných asistentiek. Výbor Národnej rady prerokoval túto petíciu 16. júna a o výsledku toho prerokovania som vás už informoval. Ale poďme pekne po poriadku, čo teda požadujú sestry od Národnej rady, čo požadujú sestry od vlády, čo požadujú sestry od zdravotníctva a čo požadujú sestry od tejto spoločnosti. Požiadavka prvá sa týka stanovenia minimálnej hodinovej mzdy sestry a pôrodnej asistentky, ktorá zohľadní ich kvalifikačný a špecializačný stupeň vzdelávania v rozmedzí od 3,5 do 4,5 eura, druhá sa týka skoršieho odchodu do dôchodku po dovŕšení veku 58 rokov, tretia sa týka kontroly dodržiavania personálnych normatívov v zdravotníckych zariadeniach, štvrtá sa týka úpravy poskytovania zdravotnej starostlivosti v zariadeniach sociálnych služieb, piata sa týka podpory mimo nemocničnej starostlivosti, šiesta sa týka podpory sústavného vzdelávania sestier a pôrodných asistentiek, siedma sa týka zriadenia samostatného odboru ošetrovateľstva v organizačnej štruktúre ministerstva zdravotníctva. Ako som už povedal, tieto požiadavky by sa dali rozdeliť do troch skupín, na požiadavky veľmi problematické, menej problematické a ľahko riešiteľné. Aby som bol férový, začnem s tými problematickými. A pri každej z nich poviem, aké sú možné riešenia a o akých riešeniach momentálne uvažuje vláda, resp. Výbor Národnej rady pre zdravotníctvo. Tou prvou požiadavkou a, myslím, jednou z tých dvoch kruciálnych je stanovenie minimálnej hodinovej mzdy sestry a pôrodnej asistentky. Táto požiadavka našla svoje vyjadrenie v úlohe B.1. uznesenia vlády Slovenskej republiky, ktoré hovorí, že minister zdravotníctva má v spolupráci s podpredsedom vlády a ministrom práce, sociálnych vecí a rodiny v rámci zmien týkajúcich sa pracovnoprávnych vzťahov zdravotných sestier a pôrodných asistentiek presadzovať stanovenie minimálnych mzdových nárokov pre zdravotné sestry a pôrodné asistentky. Chcem vás informovať, že na výbore pre zdravotníctvo bol schválený pozmeňujúci návrh do Zákonníka práce, ktorý je v spoločnej správe pod bodom 33 k Zákonníku práce, ktorý stanovuje minimálne mzdové nároky sestier a pôrodných asistentiek v troch kategóriách, v kategóriách 4, 5 a 6, tak, že minimálne mzdové nároky by mali byť v úrovni od 3,10 do 4,28 na hodinu. Čiže tu by som naozaj chcel možno podčiarknuť a vyzdvihnúť rýchlosť riešenia. Dňa 17. mája prišla petícia do Národnej rady a už 16. júna bol na svete konkrétny pozmeňujúci návrh, ktorý bol schválený na výbore, týkajúci sa minimálnych mzdových nárokov, kde sestry požadujú na hodinu 3,50 až 4,50, návrh je 3,10 až 4,30 čiže, myslím, naozaj veľmi komfortný návrh, návrh, ktorý reaguje promptne, návrh, ktorý v jednotlivých kategóriách môže pre sestry znamenať nárast miezd od 30 do 130 eur. Treba ale povedať, že rokovania o tomto návrhu boli trochu komplikované aj vzhľadom na to, že sa týka tento zákon ministerstva práce, sociálnych vecí a rodiny. Dnes sme v situácii, že tento pozmeňujúci návrh nemá podporu petičného výboru, a preto sa bude zrejme hľadať riešenie prostredníctvom ďalších možností, či už je to špeciálny zákon, ktorý by mal riešiť mzdové náležitosti, resp. hľadanie iného riešenia v iných zákonoch. Skôr ten špeciálny zákon sa mi zdá byť najschodnejším. Druhou z veľmi dôležitých, ale veľmi problematických požiadaviek sestier je skorší odchod do dôchodku, vo veku 58 rokov. Musím naozaj zodpovedne povedať, že táto požiadavka nie je splniteľná tak, ako je napísaná. Naozaj nedokáže táto vláda a, myslím, žiadna vláda niektorej skupine pracovníkov znížiť vek odchodu do dôchodku z dôvodov, ktoré patria do rezortu práce, sociálnych vecí a sú celospoločenské, súvisia s demografickým vývojom, nejdem vás tým zabávať. Ale to, čo vláda ponúka, je vyjadrené v úlohe B.1. uznesenia vlády, takisto pre ministra zdravotníctva v spolupráci s ministrom práce, sociálnych vecí, určenie vekovej hranice 50 rokov pre zamestnávanie na prácu nadčas, resp. nočnú prácu v rámci nepretržitej prevádzky, ktorá by mohla byť vykonávaná iba so súhlasom zamestnanca. Táto požiadavka a táto úloha bola pretavená do dvoch konkrétnych pozmeňujúcich návrhov, z nich jeden sa nachádza v spoločnej správe k Zákonníku práce a týka sa toho, že zamestnanec v zdravotníctve, teda zdravotník vo veku nad 50 rokov môže vykonávať nočnú prácu iba ak s tým súhlasí. Druhý pozmeňujúci návrh neprešiel o jeden hlas na výbore pre zdravotníctvo, ale je pripravený tak, aby sa podobné ustanovenie vzťahovalo aj na prácu nadčas. Čo sa týka ďalších úľav pre sestry a pôrodné asistentky, v súvislosti s touto požiadavkou sa uvažuje o určitom oslobodení od poplatkov za služby súvisiace s poskytovaním zdravotnej starostlivosti či s nejakou bonifikáciou v 3. pilieri dôchodkového sporenia. Ale ešte by som to nechcel predbiehať, pretože tieto veci sú v rokovaní. Treťou z požiadaviek petičného výboru bola kontrola personálnych normatívov, ktorú vyžaduje petičný výbor od ministra zdravotníctva. Táto požiadavka je pretavená do úlohy pre ministra zdravotníctva z uznesení vlády B.2., B.3., jednak uskutočniť kontrolu personálnych normatívov a jednak v termíne do 30. júna budúceho roku prehodnotiť tieto personálne normatívy. Hovorím preto slovo „prehodnotiť“, a preto trošku možno aj opatrnejší termín, lebo treba si uvedomiť, že veľmi prísne kontrolovanie personálnych normatívov by v niektorých nemocniciach mohlo vyvolať pomerne veľké problémy, pretože nedostatok niektorých pracovníkov je najprv ťažko kompenzovateľný, pretože títo pracovníci v tom regióne nie sú. Jednak aj keby bol rýchlo nahraditeľný, vyvoláva to obrovský tlak na mzdový fond v danej nemocnici, čo by mohlo viesť k ohrozeniu vôbec zamestnanosti tých, ktorí už dneska pracujú v týchto zdravotníckych zariadeniach, príp. tlak na stagnáciu ich miest, čo si určite nepraje ani petičný výbor. A určite si to nepraje ani vláda, ani poslanci Národnej rady. Táto požiadavka je podľa mňa úlohou B.2. a B.3. uznesenia vlády riešená. Ďalšia taká ľahšie riešiteľná požiadavka je podpora sústavného vzdelávania, kde petičný výbor požaduje 5 dní voľna v kalendárnom roku s náhradou mzdy na sústavné vzdelávanie sestier a pôrodných asistentiek. Presne pozmeňujúci návrh takéhoto znenia bol schválený vo výbore pre prácu, sociálne veci a rodinu. Je v Zákonníku práce. A verím, že získa podporu v pléne Národnej rady, čím bude splnená aj úloha B.4. z uznesenia vlády Slovenskej republiky. Za ľahko riešiteľné považujem aj zriadenie odboru ošetrovateľstva na ministerstve zdravotníctva. Pán minister už podnikol konkrétne kroky v tejto veci, takže myslím, že viacej o tom nemusím ani hovoriť z tejto pozície. Za ťažšie riešiteľné požiadavky považujem úpravu poskytovania zdravotnej starostlivosti v zariadeniach sociálnych služieb. Treba povedať, že ministerstvo práce, sociálnych vecí a rodiny už v predchádzajúcom období dostalo do sociálnych zákonov ustanovenia o tom, že v zariadeniach sociálnej starostlivosti sa môžu poskytovať nejaké zdravotné výkony. Minister zdravotníctva zatiaľ pripravil vyhlášku o zdravotných výkonoch v zariadeniach sociálnej ochrany detí a vyhlášku o zdravotných výkonoch v zariadeniach sociálnych služieb. To už dnes máme. Úloha B.5. z uznesenia vlády z 8. júna hovorí o tom, že minister zdravotníctva má pripraviť úpravu v zákone o poskytovateľoch, ktorá by umožnila zariadeniam sociálnych služieb na základe povolenia licencie stať sa poskytovateľom zdravotnej starostlivosti. Myslím si, že toto by bol ďalší krok, s ktorým je určité porozumenie aj zo strany petičného výboru. Treba ale povedať aj to, že to definitívne riešenie by mal poskytnúť zákon o dlhodobej starostlivosti. Táto úloha je v uznesení vlády pod č. B.8., kde má minister zdravotníctva v spolupráci s ministrom práce, sociálnych vecí pripraviť pracovnú komisiu, ktorá by pracovala na takomto zákone o dlhodobej starostlivosti. To, čo je plus v uznesení vlády, je zohľadnenie požiadavky Slovenskej komory sestier a pôrodných asistentiek na zvýšenie kapacít ošetrovateľskej starostlivosti pri príprave novely nariadenia vlády o verejnej minimálnej sieti poskytovateľov. Táto požiadavka bola v pripomienkovom konaní uplatnená Slovenskou komorou sestier a pôrodných asistentiek a našla svoje vyjadrenie v uznesení vlády. Dámy a páni, toľko možno komentár k jednotlivým požiadavkám komory sestier aj k tomu, čo je a čo nie je zatiaľ urobené. Chcem povedať, že v posledných týždňoch som mal veľakrát tú možnosť stretnúť sa so zástupcami Slovenskej komory sestier a pôrodných asistentiek, naposledy dnes na pravé poludnie. Tie stretnutia prebiehali oficiálne, polooficiálne na rokovaniach komory, na rokovaniach výboru pre zdravotníctvo. Rád by som vyzdvihol to, s akým kľudom, vážnosťou a trpezlivosťou, ale zároveň razanciou a rozhodnosťou sestry vniesli problémy ich stavu do stredobodu pozornosti celej spoločnosti. A vskutku si za to zaslúžia obdiv, lebo priznám sa, mal som trochu obavy, či sa im to vôbec podarí, zatiaľ čo diskusia na Slovensku je väčšinou diskusiou s lekármi, o lekároch, potom o peniazoch, potom o poisťovniach, potom o transformácii, ale niekde úplne na konci o problémoch sestier a pôrodných asistentiek. Musím povedať, že vtlačiť tieto diskusné okruhy do stredobodu pozornosti a vtlačiť tam problémy sestier a pôrodných asistentiek považujem za veľký výkon, ktorý predviedol petičný výbor. Chcel by som uistiť aj z tejto pozície všetky sestry a pôrodné asistentky, že táto koalícia a táto vláda, súčasná vláda, požiadavkám sestier rozumie a urobí všetko pre ich riešenie, a to najskôr, ako sa to len bude dať, čoho najkrajším dôkazom je skutočnosť, že 17. mája prišla petícia do Národnej rady, dnes je 29. júna, teda prešlo šesť týždňov, my už máme uznesenie vlády s konkrétnymi úlohami, my máme uznesenie výboru, máme návrh uznesenia do pléna Národnej rady a máme konkrétne pozmeňujúce návrhy k trom zo siedmich požiadaviek petičného výboru a Slovenskej komory sestier a pôrodných asistentiek, ktoré sú pripravené na schválenie pri prerokovaní Zákonníka práce. Na záver mi dovoľte ešte podať informáciu o dnešnom rokovaní, ktoré sme absolvovali na poslaneckom klube SDKÚ – DS, o záveroch, ku ktorým sme dospeli. Jednak vám chcem povedať, že petičný výbor podporuje návrh uznesenia, ktorý som predniesol a ktorý hovorí o tom, že Národná rada žiada vládu dôsledne plniť úlohy, ktoré sú uvedené v uznesení vlády pod písmenom B. Ďalej, petičný výbor vyjadril podporu pozmeňujúcemu návrhu, ktorý je pripravený k Zákonníku práce a ktorý sa týka toho, že zdravotníci vo veku nad 50 rokov môžu vykonávať nočnú prácu, iba ak s tým súhlasia. Petičný výbor vyjadril podporu aj pripravenému pozmeňujúcemu návrhu, ktorý sa týka toho, že zdravotníci vo veku nad 50 rokov môžu robiť nadčasy, len keď s tým súhlasia. Petičný výbor ďalej vyjadril podporu aj pozmeňujúcemu návrhu, ktorý je v spoločnej správe k Zákonníku práce. A týka sa päť dní voľna na sústavné vzdelávanie s náhradou mzdy. To, na čom sme sa ďalej dneska dohodli, hovorím to za náš poslanecký klub, je, že petičný výbor nepodporuje pozmeňujúci návrh, ktorý je v spoločnej správe a týka sa minimálnych mzdových nárokov, tak ako bol schválený na výbore pre zdravotníctvo, vzhľadom na to, že optimálne nerieši požiadavky sestier. A petičný výbor sa skôr prihovára za to, aby boli ich požiadavky riešené špeciálnym zákonom. Dohodli sme sa, že termín, dokedy bude známe, kedy sa pripraví zákon, je september, teda v septembri by petičný výbor mal vedieť, kedy bude pripravený konkrétny zákon, ktorý bude riešiť ich mzdové nároky. A ja som informoval, samozrejme, petičný výbor, že skôr ako o šesť mesiacov to nebude, pretože legislatívny proces má určité svoje pravidlá. Dámy a páni, toľko informácia, ktorú som považoval za potrebné dať plénu Národnej rady, pretože mediálne informácie mnohokrát vytrhávajú z kontextu niektoré súvislosti. Dnes si myslím, že tri zo siedmich požiadaviek sú pripravené na čiastočné alebo úplné riešenie. Na požiadavke týkajúcej sa minimálnych mzdových nárokov zatiaľ nie je dohoda, ale je dohodnuté, ako sa bude táto požiadavka v priebehu najbližšieho polroka riešiť. Dámy a páni, chcem vás poprosiť o podporu návrhu uznesenia, ktorý som predniesol, a potom aj o podporu troch konkrétnych pozmeňujúcich návrhov k Zákonníku prácu. Ďakujem pekne.